b'\n_START_ARTICLE_\nLea Sutinen\n_START_PARAGRAPH_\nLea Sutinen, o.s. Sulku, (6. joulukuuta 1922 Impilahti \xe2\x80\x93 5. tammikuuta 2008 Joensuu) oli suomalainen, keskustapuoluetta edustanut poliitikko._NEWLINE_Sutinen toimi kansanedustajana Pohjois-Karjalan l\xc3\xa4\xc3\xa4nin vaalipiirist\xc3\xa4 17 vuoden ajan, maaliskuusta 1970 maaliskuuhun 1987. Eduskunnan valiokunnista h\xc3\xa4n vaikutti puolustusvaliokunnassa, suuressa valiokunnassa, jossa h\xc3\xa4n toimi my\xc3\xb6s varapuheenjohtajana, talousvaliokunnassa ja valtiovarainvaliokunnassa. H\xc3\xa4n toimi my\xc3\xb6s puolueensa eduskuntaryhm\xc3\xa4n 1. ja 2. varapuheenjohtajana. _NEWLINE_Kunnallispolitiikassa Sutinen toimi Juuan kunnanvaltuuston j\xc3\xa4senen\xc3\xa4 vuosina 1954\xe2\x80\x931956 ja 1977\xe2\x80\x931988 sek\xc3\xa4 valtuuston puheenjohtajana 1980\xe2\x80\x931988. Presidentin valitsijamies h\xc3\xa4n oli kaksissa vaaleissa, 1978 ja 1982. H\xc3\xa4nelle my\xc3\xb6nnettiin kunnallisneuvoksen arvonimi vuonna 1989._NEWLINE_Sutinen valmistui vuonna 1944 sairaanhoitajaksi Kuopion sairaanhoitajakoulusta ja terveyssisareksi Valtion terveydenhuolto-opistosta. H\xc3\xa4n ty\xc3\xb6skenteli terveyssisarena Juuan kunnassa vuosina 1944\xe2\x80\x931947 ja 1950\xe2\x80\x931951. Maanviljelij\xc3\xa4perheeseen syntynyt Sutinen toimi vuodesta 1947 M\xc3\xa4ntyl\xc3\xa4n tilan em\xc3\xa4nt\xc3\xa4n\xc3\xa4 Juuassa. Sota-aikana lottana ollut Sutinen oli perustamassa Rintamanaisten liittoa vuonna 1980 ja h\xc3\xa4n toimi j\xc3\xa4rjest\xc3\xb6n puheenjohtajana vuosina 1980\xe2\x80\x931995. My\xc3\xb6hemmin h\xc3\xa4net nimettiin j\xc3\xa4rjest\xc3\xb6n kunniapuheenjohtajaksi._NEWLINE_Sutinen oli naimisissa maanviljelysneuvos Aulis Sutisen (1905-2001) kanssa vuodesta 1947. Vuonna 1987 perustettiin Lea ja Aulis Sutisen nimikkorahasto, jonka tarkoituksena on tukea niit\xc3\xa4 maa-, mets\xc3\xa4- ja kotitalousalan opiskelijoita sek\xc3\xa4 tutkijoita, jotka ovat pohjoiskarjalaisia tai pohjois- tai laatokankarjalaista syntyper\xc3\xa4\xc3\xa4.'